**Stoa** on Helsingin Itäkeskuksessa sijaitseva kulttuurikeskus. Se on yksi Helsingin kulttuurikeskuksen toimipaikoista. Lähellä sijaitsevat kauppakeskus Itis, ostoskeskus Puhos, Matteuksenkirkko ja Itäkeskuksen uimahalli.

Stoassa on kaksi salia, teatterisali ja musiikkisali, joissa järjestetään teatteri- ja musiikkiesityksiä. Stoan tapahtumatarjonnassa painottuu erityisesti nykytanssi. Näyttelyjä järjestetään galleriassa ja parvigalleriassa.*lähde?*

Talossa toimii myös kaksikerroksinen Itäkeskuksen kirjasto, suomenkielinen työväenopisto, Arbis Östra, nuorten toimintatalo Kipinä sekä Ravintola Skutta.

Historia
--------

### Itäkeskuksen monitoimitalo (1984–1992)

Suomen ensimmäinen kulttuurin monitoimitalo avattiin lokakuussa 1984. Vuonna 1985 paikan nimeksi valittiin nimikilpailussa nimi Itäkeskuksen monitoimitalo. 1980-luvulla Suomeen rakennettiin myös katettuja kauppakeskuksia, monikäyttöisiä seurakuntataloja ja palvelutaloja vanhuksille.

### Stoa (1993–)

Tammikuussa 1993 monitoimitalo sai uuden nimen. Kreikkalainen Stoa tarkoittaa pylväskäytävää, mutta nimi viittasi myös Stoa-veistokseen ja Stoan aukioon.

Vuonna 1994 Stoassa toimi Itäkeskuksen kirjasto, työväenopisto, Arbis, Itäkeskuksen nuorisotalo sekä kaupungin kulttuuriasiainkeskus, jonka toimintoihin kuuluivat teatteri, musiikkisali ja galleria. 

Vuonna 1995 kulttuuri- ja kirjastolautakunta esitti kaupunginhallitukselle Itä-Helsingin kulttuurikeskus Stoan muutos- ja laajennussuunnitelmaa. Laajennuksen kustannusarvion odotettiin olevan 13,2 miljoonaa markkaa.

Stoa toimi Kurkimäen korttelitalossa vuodesta 1989 lähtien, mutta luopui sen käytöstä alkuvuonna 2003.

Vuonna 2009 Stoassa sijaitsi suomen- ja ruotsinkielinen työväenopisto, ja Itäkeskuksen kirjasto ja Visuaalisen taidon ja taiteen talo Valtti.

Stoassa oli runsas tanssitarjonta ja keväällä 2010 Helsingin kulttuurikeskus pyysi selvitystä siitä, voisiko kulttuuritalo Stoasta tehdä tanssin talo, Tanssin Stoa.

Rakennus
--------

Stoan ovat suunnitelleet Björn Krogius ja Veli-Pekka Tuominen, joiden ehdotus 
voitti Stoan suunnittelusta järjestetyn arkkitehtikilpailun vuonna 1977. Stoan peruskivi muurattiin laskiaistiistaina vuonna 1983.*lähde?*

Rakennuksen pihalla olevasta veistoksesta järjestettiin kilpailu vuonna 1981. Sen voitti Hannu Siren sinisellä nelipylväisellä veistoksellaan *Stoa*. Teos valmistui vuonna 1984.

Stoaa suunnitellaan peruskorjattavaksi ja samalla laajennettavaksi 2020-luvun puolivälissä. Tilaa on tarkoitus tulla kaksinkertainen määrä nykyiseen verrattuna ja rakennuksesta suunnitellaan kolmekerroksista nykyisen kahden sijaan. Laajennusosaa on suunniteltu nykyisten pysäköintipaikkojen alueelle. Myös palveluita on tarkoitus laajentaa.

Kuvia
-----

* Hannu Siren, Stoa, 1984.Hannu Siren, *Stoa*, 1984.
* Rakennus aukiolta käsin.Rakennus aukiolta käsin.
* Rakennus kävelysillalta.Rakennus kävelysillalta.

Lähteet
-------

1. ↑  Helsingin karttapalvelu *kartta.hel.fi*. Viitattu 24.10.2023.
2. ↑  Stoa - Vieraile *www.stoa.fi*. Viitattu 24.10.2023.
3. 1 2 3  Matti Huhta: Kulttuurikeskus Stoa täyttää 25 vuotta *Helsingin Sanomat*.  23.10.2009. Viitattu 28.2.2023.
4. 1 2 3  Lyy Juhani: Itäkeskuksen kulttuurikeskus Stoa tarjoaa ohjelmaa koko viikon *Helsingin Sanomat*.  24.10.1994. Viitattu 28.2.2023.
5. 1 2  Pasanen Esko: Itäkeskuksen monitoimitalo saanee uudeksi nimekseen Stoa *Helsingin Sanomat*.  14.1.1993. Viitattu 28.2.2023.
6. ↑  Kulttuurin monitoimitaloja Suomessa 20 vuotta *Yle Uutiset*.  12.10.2004. Viitattu 28.2.2023.
7. ↑  Kivirinta Marja-Terttu: Stoa on ollut Itä-Helsingin kohtauspaikkana 10 vuotta *Helsingin Sanomat*.  27.10.1994. Viitattu 28.2.2023.
8. ↑  Tuohimaa Pasi: Kulttuurikeskus Stoalle halutaan laajennusrahaa Ylikuormittuminen heikentää nyt varsinkin Itäkeskuksen kirjaston palvelutasoa *Helsingin Sanomat*.  9.12.1995. Viitattu 28.2.2023.
9. ↑  HELSINKI SÄÄSTÄÄ | Kulttuuri ajetaan ahtaalle Kurkimäen korttelitalossa *Helsingin Sanomat*.  23.5.2002. Viitattu 28.2.2023.
10. ↑  Huhtanen Jarmo: Kulttuurikeskus tutkii Stoa-talon muuttamista tanssin taloksi *Helsingin Sanomat*.  22.2.2010. Viitattu 28.2.2023.
11. ↑  Stoa *Pääkaupunkiseudun palvelukartta*. Helsingin kaupunki. Viitattu 31.12.2014.
12. ↑  Marjo Rämö: Onko tässä idän Oodi? – Stoan tilat tuplaantuvat, laajennusosa parkkipaikoille *Helsingin Uutiset*.  24.10.2023. Viitattu 24.10.2023.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Stoa (kulttuurikeskus)**.
* Stoan sivusto
* Itäkeskuksen kirjaston sivusto (Arkistoitu – Internet Archive)